คลังฮึดสู้วาระ3ภาษีมรดกวัดใจสนช.เคาะ21พ.ค.นี้
สนช.เตรียมเคาะภาษีมรดก 21 พ.ค. รมว.คลัง ยันคงให้เว้นสำหรับทรัพย์ที่ 50 ล้านขึ้นไป
19 พ.ค. 2558

สนช.เตรียมเคาะภาษีมรดก 21 พ.ค. รมว.คลัง ยันคงให้เว้นสำหรับทรัพย์ที่ 50 ล้านขึ้นไป
การประชุมสภานิติบัญญัติแห่งชาติ (สนช.) ในวันที่ 21 พ.ค. มีวาระการพิจารณาร่าง พ.ร.บ. ภาษีการรับมรดก และร่าง พ.ร.บ.แก้ไขเพิ่มเติมประมวลรัษฎากร ตามที่คณะกรรมาธิการ (กมธ.) วิสามัญที่มีนายสมหมาย ภาษี รมว.คลัง เป็นประธาน ได้พิจารณาเสร็จแล้ว
นายสมหมาย กล่าวว่า ยังมีบางประเด็นของร่างภาษีรับมรดกที่มีความเห็นไม่ตรงกันในการพิจารณาวาระ 2 ชั้น กมธ. เรื่องมูลค่าทรัพย์สินที่ยกเว้นไม่เก็บภาษี ที่เสียงส่วนใหญ่ของ กมธ.เห็นว่าให้ยกเว้นมูลค่า 100 ล้านบาท จากที่คลังเสนอไปให้ยกเว้น 50 ล้านบาท
ทั้งนี้ รมว.คลัง ในฐานะประธานกรรมา ธิการ เห็นว่าควรยืนไว้ที่ 50 ล้านบาทเหมือนเดิม จึงได้ขอสงวนสิทธิไว้อภิปรายใน สนช. วาระ 3 ให้สมาชิก สนช.ได้พิจารณาและ ตัดสินว่าจะเห็นชอบอย่างไร
"สนช.ส่วนใหญ่เห็นชอบอย่างไรก็ต้องว่าไปตามนั้น เราจะได้มาดูกันว่าใครรักชาติมาก กว่ากัน ภาษีมรดกไม่ได้มีความหมายเรื่อง รายได้ แต่มีความหมายถึงการรักชาติ แสดงออกถึงคนที่รวยกว่าช่วยคนจน ซึ่งคนรวยต้องควรช่วยคนจนมาก คลังถึงยืนยันว่าการยกเว้นทรัพย์สินภาษีมรดกควรเป็น 50 ล้านบาท ไม่ใช่ 100 ล้านบาท" นายสมหมาย กล่าว
ก่อนหน้านี้ กรมสรรพากรได้ประเมิน เสนอคณะรัฐมนตรี (ครม.) ว่า ร่าง พ.ร.บ.การรับภาษีมรดกจะทำให้รัฐเก็บภาษีมรดกได้ปีละ 4,000 ล้านบาท แต่รายได้จะลดลงกว่าครึ่งหลังจากมีการเปลี่ยนแปลงอัตราภาษีและวงเงินมูลค่าทรัพย์ที่ได้รับการยกเว้น